ประกาศคณะกรรมการกํากับหลักทรัพย์และตลาดหลักทรัพย์ที่ กน. 33/2546เรื่อง หลักเกณฑ์ เงื่อนไข และวิธีการผ่อนผันให้กองทุนรวมกู้ยืมเงินหรือก่อภาระผูกพัน โดยที่กองทุนเปิดซึ่งเป็นกองทุนรวมประเภทรับซื้อคืนหน่วยลงทุน จําเป็นต้องมีสภาพคล่องอย่างเพียงพอเพื่อรองรับการขายคืนหน่วยลงทุนของผู้ลงทุน ซึ่งในบางช่วงเวลาบริษัทจัดการไม่สามารถจําหน่ายหลักทรัพย์หรือทรัพย์สินของกองทุนเปิดได้อย่างสมเหตุสมผลหรือในทันที ดังนั้น เพื่อให้บริษัทจัดการสามารถบริหารสภาพคล่องของกองทุนเปิดได้อย่างมีประสิทธิภาพมากยิ่งขึ้น โดยอยู่ภายใต้ขอบเขตอันสมควรที่จะไม่ทําให้เกิดความเสี่ยงต่อกองทุนเปิดมากเกินไป อาศัยอํานาจตามความในมาตรา 14 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 และมาตรา 126 (5) แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 3) พ.ศ. 2546 คณะกรรมการ ก.ล.ต. ออกข้อกําหนดไว้ดังต่อไปนี้ข้อ ๑ ในประกาศนี้ "กองทุนเปิด" หมายความว่า กองทุนรวมประเภทรับซื้อคืนหน่วยลงทุน "บริษัทจัดการ" หมายความว่า บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดการกองทุนรวม "ธุรกรรมการขายโดยมีสัญญาซื้อคืน (repurchase agreement)" หมายความว่า การขายหลักทรัพย์หรือตราสารแห่งหนี้โดยมีสัญญาที่จะซื้อคืนหลักทรัพย์หรือตราสารแห่งหนี้นั้นตามวันที่กําหนดไว้ในสัญญา "ผู้ลงทุนสถาบัน" หมายความว่า ผู้ลงทุนสถาบันที่จัดตั้งขึ้นหรือสามารถประกอบธุรกิจได้ตามกฎหมายไทย ซึ่งมีลักษณะเฉพาะดังต่อไปนี้(1) ธนาคารพาณิชย์(2) บริษัทเงินทุน (3) บริษัทหลักทรัพย์ที่สามารถทําธุรกรรมการซื้อโดยมีสัญญาขายคืนเพื่อเป็นทรัพย์สินของตนเอง หรือเพื่อการจัดการโครงการลงทุนที่จัดตั้งขึ้นตามกฎหมายว่าด้วยการประกอบธุรกิจเงินทุนธุรกิจหลักทรัพย์ และธุรกิจเครดิตฟองซิเอร์(4) บริษัทเครดิตฟองซิเอร์(5) บริษัทประกันภัย(6) นิติบุคคลที่มีกฎหมายเฉพาะจัดตั้งขึ้นซึ่งมิได้เป็นบุคคลตาม (7)(7) ส่วนราชการและรัฐวิสาหกิจตามกฎหมายว่าด้วยวิธีการงบประมาณ(8) กองทุนเพื่อการฟื้นฟูและพัฒนาระบบสถาบันการเงิน(9) กองทุนบําเหน็จบํานาญข้าราชการ(10) กองทุนส่วนบุคคล(11) กองทุนรวม "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์ข้อ ๒ ในการจัดการกองทุนเปิด บริษัทจัดการอาจกู้ยืมเงินหรือทําธุรกรรมการขายโดยมีสัญญาซื้อคืนในนามกองทุนเปิดได้ตามหลักเกณฑ์ เงื่อนไข และวิธีการดังต่อไปนี้ (1) กู้ยืมเงินหรือทําธุรกรรมการขายโดยมีสัญญาซื้อคืนได้เฉพาะเพื่อบริหารสภาพคล่องของกองทุนเปิด (2) เงินที่ได้จากการกู้ยืมเงินหรือทําธุรกรรมการขายโดยมีสัญญาซื้อคืนต้องนํามาชําระให้แก่ผู้ถือหน่วยลงทุนเป็นค่าขายคืนหน่วยลงทุน (3) จํานวนเงินกู้ยืมเมื่อรวมธุรกรรมการขายโดยมีสัญญาซื้อคืน ต้องไม่เกินร้อยละสิบของมูลค่าทรัพย์สินสุทธิของกองทุนเปิด เว้นแต่ในกรณีจําเป็นและสมควรเพื่อคุ้มครองประโยชน์ผู้ถือหน่วยลงทุนอันเนื่องมาจากปัญหาความผันผวน (fluctuation) ของตลาดเงินและตลาดทุนในวงกว้าง สํานักงานอาจผ่อนผันอัตราดังกล่าวได้ แต่ต้องไม่เกินร้อยละสิบห้าของมูลค่าทรัพย์สินสุทธิของกองทุนเปิด (4) คู่สัญญาในการกู้ยืมเงินหรือทําธุรกรรมการขายโดยมีสัญญาซื้อคืนต้องเป็นผู้ลงทุนสถาบัน และไม่เป็นผู้ดูแลผลประโยชน์ของกองทุนเปิดนั้น ทั้งนี้ ในกรณีที่คู่สัญญาเป็นกองทุนส่วนบุคคลหรือกองทุนรวม กองทุนส่วนบุคคลหรือกองทุนรวมนั้นจะต้องไม่อยู่ภายใต้การจัดการของบริษัทจัดการนั้นเอง (5) จัดทํารายงานพร้อมระบุสาเหตุของการกู้ยืมเงินหรือการทําธุรกรรมการขายโดยมีสัญญาซื้อคืน และส่งให้ผู้ดูแลผลประโยชน์ของกองทุนเปิดนั้นภายในสามวันทําการนับแต่วันทําสัญญากู้ยืมเงินหรือทําธุรกรรมการขายโดยมีสัญญาซื้อคืนข้อ ๓ การกู้ยืมเงินตามข้อ 2 บริษัทจัดการอาจทําคําขอวงเงินสินเชื่อไว้ล่วงหน้า(credit line) ก็ได้ แต่การกู้ยืมเงินแต่ละครั้งต้องมีระยะเวลาตามสัญญากู้ยืมเงินแต่ละสัญญาไม่เกินเก้าสิบวัน ข้อ ๔ การทําธุรกรรมการขายโดยมีสัญญาซื้อคืนในนามกองทุนเปิดตามข้อ 2 ต้องใช้สัญญามาตรฐานตามที่กําหนดโดยศูนย์ซื้อขายตราสารหนี้ไทย หรือบริษัทหลักทรัพย์เพื่อธุรกิจหลักทรัพย์ จํากัด แล้วแต่กรณี หรือใช้สัญญามาตรฐานตามที่สํานักงานยอมรับ และต้องมีอายุสัญญาไม่เกินเก้าสิบวันข้อ ๕ ให้บริษัทจัดการจัดทําและจัดส่งรายงานการกู้ยืมเงินหรือการทําธุรกรรมการขายโดยมีสัญญาซื้อคืนตามหลักเกณฑ์และวิธีการที่สํานักงานประกาศกําหนด ข้อ ๖ ประกาศนี้ให้ใช้บังคับตั้งแต่วันที่ 16 กันยายน พ.ศ. 2546 เป็นต้นไปผู้มีอํานาจลงนาม - ประกาศ ณ วันที่ 27 ตุลาคม พ.ศ. 2546 ร้อยเอก (สุชาติ เชาว์วิศิษฐ) รัฐมนตรีว่าการกระทรวงการคลัง ประธานกรรมการ คณะกรรมการกํากับหลักทรัพย์และตลาดหลักทรัพย์